Noe etter klokken 2100 fredag kveld, fikk politiet melding om to ungdommer som bedrev farlig aktivitet på en bybanevogn i nærheten av Skjold.

– Det stemmer. Bybanen var plaget av at ungdommer hang seg på vognen, forteller operasjonsleder Bjarte Rebnord til BA.

Politiet sendte en bil til stedet, og klokken 2121 hadde de klart å stanse de to unge.

– Hva slags reaksjon kan de vente seg?

– Nå får vi ta en samtale med dem og høre hvilken forklarign de kommer med, så tar vi det videre med juristen, forklarer operasjonslederen til BA like før klokken 2130.

Det er ikke første gang noen har gjort dette, og for vel et år siden måtte politiet rykke ut da en mann klamret seg til vognen i området ved Nygård.

– Dette er noe vi absolutt ikke anbefaler å gjøre, sa beredskapsvakt Trond Magne Målsnes i Fjord1 Partner, som den gang hadde ansvar for drift av Bybanen.

LIVSFARLIG LEK

– Dette er livsfarlig lek, faller de av kan det gå riktig galt. Dette er noe vi tar på største alvor, og vi vil levere inn en anmeldelse på dem, sier beredskapsvakt Kjetil Larsen, i selskape Kelios, som er ansvarlig for driften av Bybanen.

Han vil på det sterkeste fraråde den type oppførsel.

– Det er en grunn til at det ikke er tillatt å gå i sporene. Å falle av i 50 kilometer i timen kan være fatalt nok i seg selv, om det ikke i tillegg kommer en Bybane imot i motsatt retning, sier Larsen, sier Larsen.

De to ungdommene som hang seg etter Bybanen er fanget på overvåkningskamerane til Bybanen.